Diari Oficial de la Generalitat Valenciana


Sumari del DOGV 3149, del 24-12-1997 (1997/12918)

RESOLUCIÓ d'11 de desembre de 1997, de la Universitat Politècnica de València, per la qual s'aprova el Pla de Formació del Personal d'Administració i Serveis per a l'any 1998.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   3149

Data del DOGV
:   24-12-1997

Secció del DOGV
:   AUTORITATS I PERSONAL - CURSOS DE FORMACIÓ

Número del document
:   1997/12508


Data del document
:   11-11-1997

Organisme emissor
:   Universitat Politècnica de València

Tipus de document
:   Resolució

4151 RESOLUCIÓ d'11 de desembre de 1997, de la Universitat Politècnica de València, per la qual s'aprova el Pla de Formació del Personal d'Administració i Serveis per a l'any 1998. [97/X12972]
  
La Universitat ha de tractar cada vegada d'una manera més profunda problemes de tipus qualitatiu conseqüència de la necessitat d'adaptar-se a les demandes que es deriven de l'oferta d'un servei públic de qualitat per part dels empleats públics que hi treballen. L'oferta d'un servei de qualitat és un repte al qual l'administració de la Universitat ha de fer front d'una forma adequada.
  
En aquest context, la continuïtat en la formació del personal que presta els seus serveis en aquesta Universitat, és el factor fonamental per a garantir l'objectiu tant de la qualitat, com de l'eficàcia i eficiència. És per això que la formació ha de ser considerada, amb caràcter general, una necessitat i una obligació professional.
  
La formació, que ha de ser empresa de forma sistemàtica i no conjuntural, ha de constituir un procés constant, dinàmic i actualitzat, orientat a aconseguir resultats, i s'integrarà i complementarà amb la resta de polítiques de personal. Per això ha de ser objecte de plans específics.
  
Sense perjudici de les competències i deures ineludibles de la Universitat de promoure la formació del personal, es garanteix la participació sindical en els plans de formació, per mitjà de la Mesa de Formació.
  
Per tot això resolc:
  
Primer. Oferta d'activitats formatives
  
S'estableix l'oferta d'activitats del Pla de Formació del Personal d'Administració i Serveis d'aquesta Universitat per a l'any 1998.
  
Segon. Assistents
  
Podran assistir-hi als cursos del Pla de Formació el personal funcionari i laboral al servei de la Universitat Politècnica de València.
  
Tercer. Sol·licituds
  
Els interessats a participar en els cursos formalitzaran les seues instàncies amb un mes d'antelació a la data assenyalada per al seu començament, segons el model adjunt (annex...) adreçat a la Gerència de la Universitat Politècnica de València, a través dels responsables corresponents. Cada acció formativa serà convocada per la Gerència amb l'antelació suficient, i s'iniciarà al moment oportú el termini de presentació d'instàncies.
  
Quart. Relacions prioritzades
  
La Gerència elaborarà les relacions prioritzades dels seleccionats, amb l'antelació suficient respecte a l'inici dels cursos, després del coneixement previ de la Mesa de Formació d'aquesta UPV.
  
En la confecció de les llistes prioritzades, es tindran en compte els criteris de selecció següents:
  
La relació de l'activitat formativa amb el lloc de treball, la promoció i la carrera administrativa.
  
El nombre de cursos realitzats anteriorment pel sol·licitant.
  
S'intentarà guardar la proporcionalitat en la distribució per centres/escoles, departaments i serveis.
  
En igualtat de condicions entre dues o més sol·licituds, se seleccionarà per rigorós ordre d'entrada d'aquestes.
  
Cinquè. Admissió als cursos
  
La notificació de la selecció als aspirants es realitzarà des del Servei de Recursos Humans amb l'antelació suficient, a través dels responsables corresponents i directament al sol·licitant. També es podrà fer per mitjà del correu electrònic.
  
La renúncia a l'assistència a una acció formativa una vegada feta la selecció haurà de fer-se expressament per escrit.
  
Sisè. Expedició de certificats
  
La Gerència expedirà el certificat d'aprofitament quan, amb caràcter general, s'acredite l'assistència a un 85% com a mínim de la durada total del curs. Aquest percentatge podrà variar-se per a aquells cursos en els quals siga aconsellable d'acord amb les seues característiques. En cap cas aquest percentatge podrà ser inferior al 70% del total de la durada de l'acció formativa.
  
Setè. Calendari
  
La Mesa de Formació establirà amb l'antelació suficient el calendari de les accions formatives previstes en aquesta resolució. Si no hi haguera demanda suficient per a la seua realització podrà anul·lar la convocatòria efectuada.
  
Així mateix podrà ampliar el nombre d'edicions previst, si la demanda d'aquests així ho justifica.